Polisieman wat vriendin vermoor swaar gestraf(Argieffoto) ’n Voormalige polisieman is Dinsdag in die Johannesburgse hooggeregshof tot 17 jaar direkte tronkstraf gevonnis vir die moord op sy vriendin. Xichavo Makamu, voormalige konstabel van die Vispol-eenheid by die Welbekend-polisiestasie, het sy vriendin, Napsadi Thobejane, op 29 Junie 2019 in hul gehuurde kamer in Thembisa in Gauteng doodgesteek. Thobejane het altesaam 39 steekwonde opgedoen. “Sy is ná die voorval na die Thembisa-hospitaal gehaas waar sy aan haar wonde beswyk het,” sê Ndileka Cola, woordvoerder van die onafhanklike polisieondersoekdirektoraat (Opod). Makamu is later die dag op die misdaadtoneel in hegtenis geneem. “Die mes waarmee Thobejane gesteek is, is op die toneel gevind. Dit lyk asof die voorval onder die bed plaasgevind het,” het Cola gesê. Opod het die swaar vonnis verwelkom. “Ons hoop hierdie vonnis sal ŉ boodskap uitstuur aan alle beamptes wat hulle aan gesinsgeweld skuldig maak. Opod sal alles in sy vermoë doen om te verseker dat geregtigheid geskied.”